“Shifokorlar bemorning hayotini saqlab qolish uchun kurashmoqda”. SSV Navoiyda bobosi bilan eskalatordan tushib ketgan bola ahvoli haqida ma’lumot berdi

Navoiy shahridagi “Yangi hayot” savdo majmuasida bobo va nabira eskalatordan qulab tushgani haqida xabar berilgandi. Sog‘liqni saqlash vazirligi hodisada jiddiy jarohat olib, shifoxonaga yetkazilgan 3 yoshli nabiraning ahvoli haqida ma’lumot berdi.

Hodisa 18-fevral kuni soat, taxminan, 20:30 da sodir bo‘lgan. Ular majmuaning 5- va 4-qavatlari oralig‘idagi eskalatorda muvozanatini yo‘qotib, 1-qavatga yiqilgan.
1969-yilda tug‘ilgan fuqaro Sh.T. voqea joyida vafot etgan. Tan jarohati olgan 3 yoshli nabira A.T. esa zudlik bilan viloyat ko‘p tarmoqli bolalar tibbiyot markaziga yotqizilgan.
Shundan so‘ng unda standart bo‘yicha nevrologik, ultratovush va bosh miya MSKT kabi qator tekshiruvlar amalga oshirilgan.
Bemor A.T.ga qo‘shma jarohat, bosh miya yopiq jarohati, bosh miya lat yeyishi, o‘rta og‘ir darajasi, peshona sohasi yumshoq to‘qimalari lat yeyishi, o‘ng tomonlama chanoq suyaklari sinib siljishi, o‘ng o‘pka lat yeyishi, chap son pastki uchligi yumshoq to‘qimalari lat yeyishi dastlabki tashxisi qo‘yilgan.
“Sog‘liqni saqlash vazirligi uning holatini nazoratga olgan. Tibbiyot xodimlari stabil og‘ir ahvoldagi bemorning hayotini saqlab qolish uchun kurashmoqda. Unga standart asosida tegishli tibbiy yordam ko‘rsatilyapti”, – deyiladi SSV xabarida.
 “Damas vaqtinchalik texnik ko‘rikda bo‘lgan”. SSV Surxondaryoda tez yordam xodimi bemorga piyoda xizmat ko‘rsatgani haqidagi xabarga izoh berdi